RÅDETS AFGØRELSE (EU) 2020/243

af 13. februar 2020

om den holdning, der skal indtages på Den Europæiske Unions vegne på det 13. møde i partskonferencen under konventionen om beskyttelse af migrerende arter af vilde dyr, for så vidt angår forslag fra forskellige parter om at ændre nævnte konventions lister og om tilbagekaldelsen af et forbehold, der er meddelt til nævnte konvention

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Konventionen om beskyttelse af migrerende arter af vilde dyr (»konventionen«) blev indgået af Unionen ved Rådets afgørelse 82/461/EØF (1) og trådte i kraft den 1. november 1983.

(2) I henhold til konventionens artikel XI kan partskonferencen under konventionen (»partskonferencen«) vedtage beslutninger om ændring af konventionens lister.

(3) Partskonferencen skal på sit 13. møde fra den 15. til den 22. februar 2020 vedtage beslutninger om ændring af konventionens lister.

(4) Den holdning, der skal indtages på Unionens vegne i partskonferencen, bør fastlægges, da beslutningerne om ændring af konventionens lister får bindende virkning for Unionen.

(5) Unionen har fremsat forslag om opførelse af arten Tetrax tetrax på konventionens liste I og arterne Galeorhinus galeus, Tetrax tetrax og Sphyrna zygaena på konventionens liste II. De foreslåede ændringer vil ikke kræve nogen ændring af EU-retten.

(6) Andre parter i konventionen har fremsat forslag om opførelse af Elephas maximus indicus, Panthera onca, Ardeotis nigriceps, Houbaropsis bengalensis bengalensis, Diomedea antipodensis og Carcharhinus longimanus på konventionens liste I og om opførelse af Panthera onca, Ovis vignei og Sphyrna zygaena (regional bestand, der forekommer langs Brasiliens, Uruguays og Argentinas eksklusive økonomiske zoner og i de tilstødende internationale farvande) på konventionens liste II.

(7) Unionen bør støtte sit eget forslag om at opføre verdensbestanden af Sphyrna zygaena på konventionens liste II frem for det forslag, der er fremsat af en anden part i konventionen om kun at opføre den regionale bestand, der forekommer langs Brasiliens, Uruguays og Argentinas eksklusive økonomiske zoner og i de internationale tilstødende farvande.

(8) Unionen bør støtte alle øvrige forslag, da de er videnskabeligt funderede og i tråd med Unionens forpligtelse til at samarbejde internationalt med henblik på beskyttelse af artsmangfoldigheden i overensstemmelse med artikel 5 i FN's konvention om den biologiske mangfoldighed samt i tråd med beslutninger vedtaget af partskonferencen under nævnte konvention.

(9) Unionen er ikke forekomststat for arterne Elephas maximus indicus, Ardeotis nigriceps og Houbaropsis bengalensis bengalensis, og derfor vil tilføjelsen af disse arter til konventionens liste I ikke kræve nogen ændring af EU-retten.

(10) Da Unionen ikke er forekomststat for arten Ovis vignei, vil tilføjelsen af denne art til konventionens liste II ikke kræve nogen ændring af EU-retten.

(11) Arten Panthera onca forekommer i Unionen kun i Fransk Guyana, som ikke er omfattet af anvendelsesområdet for Rådets direktiv 92/43/EØF (2), som kun finder anvendelse inden for det af medlemsstaternes område i Europa, hvor traktaten finder anvendelse. Beskyttelsen af arter i Fransk Gyuana, herunder Panthera onca, sikres gennem national lovgivning. Tilføjelsen af denne art til konventionens liste I vil derfor ikke kræve nogen ændring af EU-retten.

(12) Fuglearten Diomedea antipodensis forekommer ikke i Unionen. Med Unionens fælles fiskeripolitik og de relevante regionale fiskeriforvaltningsorganisationers regulering af fiskeriet råder Unionen over passende instrumenter for at bidrage til at forvalte dens beskyttelse. Tilføjelsen af denne art til konventionens liste I vil derfor ikke kræve nogen ændring af EU-retten.

(13) Med Unionens fælles fiskeripolitik og de relevante regionale fiskeriforvaltningsorganisationers regulering af fiskeriet råder Unionen over passende instrumenter for at bidrage til at forvalte beskyttelsen af fiskearten Carcharhinus longimanus. Fiskeri og opbevaring om bord af denne art er desuden forbudt i henhold til Rådets forordning (EU) 2019/124 (3). Tilføjelsen af denne art til konventionens liste I vil derfor ikke kræve nogen ændring af EU-retten.

(14) Fiskeri og opbevaring om bord af arten Cetorhinus maximus, som er opført på konventionens liste I, men for hvilken Unionen i øjeblikket har et gældende forbehold, er forbudt i henhold til forordning (EU) 2019/124. Tilbagekaldelsen af dette forbehold vil derfor ikke kræve nogen ændring af EU-retten —

VEDTAGET DENNE AFGØRELSE:

Artikel 1 Den holdning, der skal indtages på Unionens vegne på det 13. møde i partskonferencen, er følgende: a) Tilføjelsen af følgende arter til konventionens liste I støttes: — Tetrax tetrax — Elephas maximus indicus — Panthera onca — Ardeotis nigriceps — Houbaropsis bengalensis bengalensis — Diomedea antipodensis — Carcharhinus longimanus b) Tilføjelsen af følgende arter til konventionens liste II støttes: — Tetrax tetrax — Galeorhinus galeus — Sphyrna zygaena (verdensbestanden) — Panthera onca — Ovis vignei.

Artikel 2 Kommissionen giver på Unionens vegne konventionens depositar meddelelse om, at forbeholdet vedrørende opførelsen af Cetorhinus maximus på konventionens liste I tilbagekaldes.

Artikel 3 Denne afgørelse træder i kraft på dagen for vedtagelsen.

Udfærdiget i Bruxelles, den 13. februar 2020. På Rådets vegne A. METELKO-ZGOMBIĆ Formand

(1) Rådets afgørelse 82/461/EØF af 24. juni 1982 om afslutning af konventionen om beskyttelse af migrerende arter af vilde dyr (EFT L 210 af 19.7.1982, s. 10).

(2) Rådets direktiv 92/43/EØF af 21. maj 1992 om bevaring af naturtyper samt vilde dyr og planter (EFT L 206 af 22.7.1992, s. 7).

(3) Rådets forordning (EU) 2019/124 af 30. januar 2019 om fastsættelse for 2019 af fiskerimuligheder for visse fiskebestande og grupper af fiskebestande gældende for EU-farvande og for EU-fiskerfartøjer i visse andre farvande (EUT L 29 af 31.1.2019, s. 1).